মুম্বাই, চেন্নাই, লক্ষ্ণৌ, গুজরাটের শক্তির জায়গা যেখানে
ইন্ডিয়ান প্রিমিয়ার লিগ ২০২৩ শেষের পথে, এবারের শীর্ষ চারটি দল এখন খেলবে প্লে অফ, দুটি দল খেলবে এলিমিনেটর মানে হারলেই বাদ, শীর্ষ দুটি দুটি দলের জন্য থাকবে দ্বিতীয় সুযোগ।
আরও একবার রয়্যালস চ্যালেঞ্জার্স ব্যাঙ্গালোরের বিদায় এখন আইপিএলের সবচেয়ে আলোচিত বিষয়। ভিরাট কোহলির হয়তো কোনও আইপিএলে ট্রফি ছাড়াই ক্যারিয়ারের ইতি টানতে হতে পারে বলে অনুমান করছেন বিশ্লেষকদের কেউ কেউ।
ইন্ডিয়ান প্রিমিয়ার লিগের পয়েন্ট টেবিল অনুযায়ী এক নম্বর দল গতবারের চ্যাম্পিয়ন গুজরাট টাইটান্স ও আইপিএলের ইতিহাসে সফলতম দল চেন্নাই সুপার কিংস আজ চেন্নাইয়ের চিপক স্টেডিয়ামে প্রথম কোয়ালিফায়ারে মুখোমুখি হবে, এই ম্যাচে যে দল হারবে তাদের থাকবে আরও একটি সুযোগ, আর যে দল জিতবে তারা সরাসরি ফাইনালে জায়গা করে নেবে।
২৪শে মে লক্ষ্ণৌ সুপার জায়ান্টস ও মুম্বাই ইন্ডিয়ান্স মুখোমুখি হবে, এই ম্যাচে যে দল জিতবে তারা ফাইনালে ওঠার জন্য ২৬শে মে মাঠে নামবে প্রথম কোয়ালিফায়ারে পরাজিত দলের বিপক্ষে।
এই হলো ফাইনালে ওঠার সমীকরণ, এবারের আইপিএল ছিল আগের মৌসুমগুলোর চেয়ে একেবারেই আলাদা, দীর্ঘদিন বাদে হোম ও অ্যাওয়ে ভিত্তিতে ম্যাচ আয়োজিত হয়েছে।
ভারতের তরুণ ক্রিকেটাররা এবারের আইপিএলে নজর কেড়েছেন, ইয়াশাভি জেয়সওয়ালের কথা আলাদাভাবে বলতে হয়, এখনও জাতীয় দলে অভিষেক হয়নি এমন ক্রিকেটারদের মধ্যে তিনি এক আইপিএল সর্বোচ্চ রানের রেকর্ড গড়েছেন এবারে, এর আগে এই রেকর্ড ছিল অস্ট্রেলিয়ান অলরাউন্ডার শন মার্শের ২০০৮ সালে।
ইতোমধ্যে জাতীয় দলে খেলা শুভমন গিল আছেন আলোচনায়, দুটি শতক হাঁকিয়েছেন গুজরাট টাইটান্সের এই ওপেনার।
বল হাতে অভিজ্ঞরাই এখনও পর্যন্ত সফল, গুজরাটের মোহাম্মদ শামি ও রাশিদ খান ২৪ উইকেট নিয়ে শীর্ষে আছেন, রাজস্থান রয়্যালসের য়ুজভেন্দ্র চাহাল আছেন তিন নম্বরে, তিনি নিয়েছেন ২১ উইকেট।
ক্যারিয়ারের নতুন এক বাঁকে নিজেকে আবিষ্কার করেছেন পিয়ুস চাওলা, ৩৪ বছর বয়সী এই স্পিনার মুম্বাই ইন্ডিয়ান্সের হয়ে তিনি ২০টি উইকেট নিয়েছেন।
ভারতের হয়ে বেশ কিছু সিরিজে ভারপ্রাপ্ত অধিনায়ক হিসেবে কাজ করেছেন ইতোমধ্যে হার্দিক পান্ডিয়া, তবে বিশ্লেষকদের অনেকের মতে তিনি ভারতের পূর্ণাঙ্গ অধিনায়ক হওয়ার সামর্থ্য রাখেন এখন।
গুজরাট টাইটান্সকে গত মৌসুমে শিরোপা জিতিয়েছেন তিনি, এই মৌসুমে ব্যাট ও বল হাতে তেমন কার্যকরী না হলেও নিজের নেতৃত্বগূণের ভূয়সী প্রশংসা কুড়িয়েছেন পান্ডিয়া।
দল হিসেবেও গুজরাট টাইটান্সের সমন্বয় নজর কাড়ার মতো।
ভারতের দল থেকে বাদ পড়া ঋধিমান সাহার ওপর ভরসা রেখেছে টাইটান্স ম্যানেজমেন্ট, তিনি আত্মবিশ্বাসী শুরু এনে দিয়েছেন বেশ কটি ম্যাচে।
সাথে ছিলেন শুভমন গিল, বাকি দুটি ম্যাচে তার সামনে সুযোগ চলমান ইন্ডিয়ান প্রিমিয়ার লিগের সর্বোচ্চ রানের মালিক হওয়ার।
১৪ ম্যাচে ১৫২ স্ট্রাইক রেটে ৬৮০ রান তুলেছেন শুভমন গিল।
গিল এই মৌসুমে দুটি সেঞ্চুরি করেছেন, দুটি ইনিংস খেলেছেন ৯০ এর ঘরে।
এই দলটিতে টি-টোয়েন্টি ক্রিকেটের জন্য যথাযথ কজন ইমপ্যাক্ট ক্রিকেটার আছেন, যারা ম্যাচ উইনার হিসেবে ভূমিকা রেখেছেন, যেমন রাশিদ খান, তিনি ২৪ উইকেট তো নিয়েছেনই, প্রয়োজন অনুযায়ী ব্যাট হাতেও কার্যকরী ইনিংস খেলেছেন আফগানিস্তানের এই তারকা ক্রিকেটার।
আফগানিস্তানের আরেক স্পিনার নুর আহমেদ ১০ ম্যাচ ১৩ উইকেট নিয়েছেন, ইকোনমি রেট ছিল আটের কম।
আইপিএলের দুজন নামকরা ফিনিশার এবারে গুজরাট টাইটান্সের একাদশে নিয়মিত ছিলেন, রাহুল তেওয়াতিয়া ও ডেভিড মিলার, সাথে মাঝ পথে শ্রীলঙ্কা থেকে দাসুন শানাকাকে দলে নিয়েছে টাইটান্স।
এই মৌসুমে মোহিত শর্মা উল্লেখযোগ্য পারফর্ম করেছেন টাইটান্সের হয়ে ১১ ম্যাচ খেলে ১৭টি উইকেট নিয়েছেন একসময় ভারতের জাতীয় দলে খেলা এই ফাস্ট বোলার।
একটা সময় ক্রিকেটের আলোচনার বাইরে চলে গিয়েছিলেন এই বোলার, তিনি এবারে নিজের বেশ কিছু স্কিলে ধার দিয়েছেন, ব্যাক অফ দ্য হ্যান্ড বোলিং, স্লোয়ারে পরিপক্কতা দেখিয়েছেন যা গুজরাট টাইটান্সের বোলিং আক্রমণে শক্তি বাড়িয়েছে।
গত মৌসুমেও লিগ পর্বে ১৪টি ম্যাচের মধ্যে ১০টিতেই জয় তুলে নিয়েছিল গুজরাট।
এর পেছনে ছিল দলগত সমন্বয় বলছেন ভারতের সাবেক ক্রিকেটার সুরেশ রাইনা, তিনি একটি টুইটে লিখেছেন, “দৃঢ় দলগত পারফরম্যান্স, বৈচিত্র্যময় দক্ষতা ও ম্যাচ উইনার ক্রিকেটার- সব মিলিয়ে গুজরাট টাইটান্স দারুণ”।
মৌসুম শুরুর আগে সম্প্রচারক টেলিভিশন চ্যানেল স্টার স্পোর্টসের তারকা উপস্থাপকদের একটা প্রেডিকশন তালিকা দেয়া হয়েছিল, সেখানে কেউই চেন্নাই সুপার কিংস প্লে অফ খেলবে এমন অনুমান করেননি।
অর্থাৎ মৌসুম শুরুর আগে একরকম বাতিলের খাতায় থাকা একটা দল নিয়ে মহেন্দ্র সিং ধোনি এখন ফাইনাল থেকে এক ম্যাচ জয় দূরত্বে দাঁড়িয়ে।
ধোনি ব্যাট হাতে তেমন প্রভাব রাখেননি, বড় কোনও ইনিংস খেলেননি, কিন্তু এবার যে মাঠেই চেন্নাই খেলেছে ধোনির স্তুতি ছিল স্টেডিয়াম-জুড়ে।
অনেকেই ধারণা করে নিয়েছেন ৪১ বছর বয়সী ধোনি হয়তো আর আইপিএল খেলবেন না, এবারই শেষ, প্রতি ম্যাচেই একরকম ফেয়ারওয়েলের আয়োজন করেছে বিভিন্ন রাজ্যের ধোনির একনিষ্ট সমর্থকরা।
এখানে কে কোন দলের সমর্থক সেটা বিবেচনায় আসেনি, অনেকেই ধোনির জন্য হলুদ জার্সি গায়ে জড়িয়ে মাঠে এসেছেন।
কলকাতা নাইট রাইডার্সের একটি ম্যাচে ইডেন গার্ডেন্সে মনে হচ্ছিল চেন্নাই সমর্থকই বেশি, এতো মানুষ ধোনিকে ভালোবেসে খেলা দেখতে এসেছে এবারের আইপিএলে।
অধিনায়ক ধোনি এবারের আইপিএলের সাফল্যের মন্ত্র বলেছেন, ‘সেরা একটা একাদশ গঠন এবং যার যার জায়গামতো খেলার স্বাধীনতা দেয়া’।
ঋতুরাজ গ্যায়কোয়াদ, ডেভন কনওয়েরা ধোনিকে হতাশ করেননি, দুজনই ১৪ ম্যাচ খেলে ৫০০ এর ওপর রান তুলেছেন।
সাথে যোগ হয়েছেন নতুন মালিঙ্গা খ্যাত মাথিসা পাথিরানা, যিনি ২০২০ সালের অনুর্ধ্ব ১৯ বিশ্বকাপে প্রথম আলোচনায় এসেছিলেন শ্রীলঙ্কার কিংবদন্তী লাসিথ মালিঙ্গার মতো বোলিং অ্যাকশনের কারণে।
পাথিরানার বলে আক্রমণাত্মক ক্রিকেট খেলা ব্যাটারদের জন্য কঠিন, তিনি ওভার-প্রতি সাড়ে সাতের মতো রান দিয়েছেন গোটা আইপিএলে, ১০ ম্যাচে নিয়েছেন ১৫ উইকেট।
ইন্ডিয়ান প্রিমিয়ার লিগ ইতিহাসের প্রথম ইমপ্যাক্ট ক্রিকেটার তুষার দেশপান্ডেও দারুণ করেছেন, ১৪ ম্যাচে নিয়েছেন ২০টি উইকেট।
সাথে ছিলেন ভারতের নামকরা অলরাউন্ডার রাভিন্দ্রা জাদেজা, বল হাতে তিনি ম্যাচ জিতিয়েছেন এবারের আইপিএলে।
চেন্নাইয়ের হয়ে শিভাম দুবে দারুণ ব্যাট করেছেন এই মৌসুমে, ১৬০ স্ট্রাইক রেটে ৩৮৫ রান তুলেছেন এই ক্রিকেটার, যিনি অলরাউন্ডার থেকে এখন ব্যাটারের ভূমিকা পালন করতে বেশি স্বাচ্ছন্দ্যবোধ করছেন।
রোহিত শর্মার মুম্বাই ইন্ডিয়ান্স এবারে আইপিএলের প্লে অফে জায়গা করে নিয়েছে, জফরা আর্চারের চোট, জসপ্রিত বুমরার না থাকা মুম্বাইয়ের আইপিএল ২০২৩ মিশনে খুব বেশি প্রভাব রাখেনি শেষ পর্যন্ত।
পিয়ুস চাওলা এবার দারুণ বল করেছেন, অস্ট্রেলিয়ার জেসন বেহরেনড্রফও দারুণ বল করেছেন।
তবে মুম্বাই ইন্ডিয়ান্সের মূল শক্তির জায়গা হয়ে দাঁড়িয়েছে দলটির ব্যাটিং লাইন আপ, রোহিত শর্মার মতো ক্রিকেটার অফ-ফর্মে থাকার পরেও যেভাবে ব্যাট করেছে দলটি সেটা ছিল দেখার মতো।
এটা সম্ভব হয়েছে দলটির তারকা সুরিয়াকুমার ইয়াদাভ ফর্মে ফেরার কারণে, আইপিএল শুরুর আগে বাজে সময় কাটাচ্ছিলেন মুম্বাইয়ের এই মারকুটে ব্যাটার।
আইপিএলে ফিরেই তিনি নিজের চেনা রূপে খেলেছেন, ১৪ ম্যাচে ১৮৫ স্ট্রাইক রেট ও ৪২ গড়ে তুলছেন ৫১১ রান, যার মধ্যে একটি শতক ও চারটি ফিফটি রয়েছে।
টপ অর্ডারে ভালো ব্যাট করেছেন ভারতের তরুণ সেনসেশন ইশান কিশান, তিনি রান তুলেছেন ৪৩৯।
প্লে অফে উত্তীর্ণ হওয়ার আগে শেষ ম্যাচে ক্যামেরন গ্রিন নায়কোচিত এক ইনিংস খেলেছেন সানরাইজার্স হায়দ্রাবাদের বিপক্ষে, তিনি ৪৭ বলে তুলেছেন অপরাজিত ১০০ রান, যেখানে ছিল আটটি চার ও আটটি ছক্কা।
তবে এবারের আইপিএলে মুম্বাইয়ের ম্যাচ উইনার হিসেবে আবির্ভূত হয়েছেন তিলক ভার্মা, এর আগেও ইন্ডিয়ান প্রিমিয়ার লিগে ভালো খেলে আলোচনায় এসেছিলেন তিনি কিন্তু এবারের মৌসুমে তিনি ছিলেন আরও কার্যকরী, ১৫৮ স্ট্রাইক রেটে ব্যাট করে ৯ ম্যাচে ২৭৪ রান তুলেছেন এই ব্যাটার।
লক্ষ্ণৌ সুপার জায়ান্টস ও ইন্ডিয়ান প্রিমিয়ার লিগের মধ্যে বাধা ছিলেন আক্ষরিক অর্থেই রিঙ্কু সিং, এই ম্যাচে রিঙ্কু সিং কলকাতা নাইট রাইডার্সকে জেতাতে পারেননি।
রিঙ্কু সিংয়ের সাহসী ইনিংসও যথেষ্ট হয়নি সেদিন, এক রানের জয় নিয়ে শেষ চারে খেলা নিশ্চিত করেছে ক্রুনাল পান্ডিয়ার দল।
লক্ষ্ণৌয়ের আইপিএল ২০২৩ কেটেছে পুরোপুরি টিমওয়ার্কের ওপর ভর করে, রানের দিক থেকে সেরা দশ ব্যাটারের মধ্যে নেই লক্ষ্ণৌয়ের কোনও ব্যাটসম্যান।
কিন্তু প্রভাব বিস্তার করা ব্যাট করেছেন অস্ট্রেলিয়ান অলরাউন্ডার মার্কাস স্টয়নিস ও ওয়েস্ট ইন্ডিজের নিকোলাস পুরান, দুজনই সমান ২৬টি ছক্কা হাঁকিয়েছেন এবারের আইপিএলে। পুরান ১৭৩ স্ট্রাইক রেটে ব্যাট করেছেন।
গোটা মৌসুমই উত্থান পতনের মধ্য দিয়ে গেছে দলটি, প্রথম দিকে নিয়মিত অধিনায়ক লোকেশ রাহুল থাকলেও তিনি চোটের কারণে একটা পর্যায় পর আর খেলতে পারেননি।
তবে এতে খুব বেশি ক্ষতি হয়নি এই দলের, দলের নেতৃত্ব দিয়েছেন ক্রুনাল পান্ডিয়া আর এবারের আইপিএলের শুরু থেকেই ধীরগতির ব্যাটিংয়ের জন্য সমালোচনায় পড়েছিলেন লোকেশ রাহুল, মাত্র ১১৩ স্ট্রাইক রেটে ব্যাট করা রাহুলের না থাকা তাই এই দলের জন্য শাপে বর হয়ে এসেছিল।
ওয়েস্ট ইন্ডিজের আরেক ব্যাটার কাইল মেয়ারর্স ১৪৪ স্ট্রাইক রেটে ৩৬১ রান তুলেছেন চলতি মৌসুমে।
ভারতের আয়ুশ বাদোনিও বেশ কিছু ছোট কিন্তু কার্যকরী ইনিংস খেলেছেন।
শুরুর দিকে ইংল্যান্ডের ফাস্ট বোলার মার্ক উডকে পেলেও তিনি চার ম্যাচের বেশি খেলেননি এবারের আইপিএলে।
ভারতের তরুণ স্পিনার রাভি বিষ্ণুই ছিলেন দলটির শীর্ষ বোলার।

ইন্ডিয়ান প্রিমিয়ার লিগ ২০২৩ শেষের পথে, এবারের শীর্ষ চারটি দল এখন খেলবে প্লে অফ, দুটি দল খেলবে এলিমিনেটর মানে হারলেই বাদ, শীর্ষ দুটি দুটি দলের জন্য থাকবে দ্বিতীয় সুযোগ।